Ministra Educației, Ligia Deca, se vede confruntată cu o solicitare neobișnuită: printr-o interpelare parlamentară, USR îi cere să informeze oficial dacă premierul Marcel Ciolacu are diplomă de bacalaureat, scrie inpolitics.ro
În interpelarea deputatului Emaneul Ungureanu, se arată:
"Recent, au circulat în spațiul public informații conform cărora Prim-Ministrul României, domnul Ion-Marcel Ciolacu, nu ar deține o diplomă de bacalaureat, un document esențial pentru validarea studiilor preuniversitare conform legislației educaționale din țara noastră.
Stimată doamnă ministru, conform Constituției României, autorităţile publice sunt obligate să asigure informarea corectă a cetăţenilor asupra treburilor publice şi să asigure transparența și integritățea în rândul oficialilor guvernamentali.
Având în vedere necesitatea de a asigura încrederea cetățenilor în reprezentanții aleși și în instituțiile statului, mă adresez dumneavoastră pentru a solicita informații oficiale privind acest subiect.
Vă solicit respectuos răspunsul la următoarele întrebări:
1. A fost emisă de către Ministerul Educației o diplomă de bacalaureat pe numele domnului Ion-Marcel Ciolacu?
2. Dacă da, în ce an a fost emisă aceasta?".